Taxi-geweld duur voort in MoederstadDie Kaapse verkeersdiens het beslag gelê op talle minibustaxi’s. (Foto: Verskaf) Owerhede in Kaapstad sê hulle werk daaraan om die voortdurende taxi-geweld in die Moederstad hok te slaan nadat taxi-verwante moorde en misdade sedert verlede week die hoogte ingeskiet het. ŉ Metropolisiebeampte is verlede week by ŉ informele nedersetting in die stad geskiet, terwyl busse en ander openbare vervoer gebuk gaan onder skietgevegte en brandstigtings. Die polisie is steeds besig om verskeie sake van moord en poging tot moord wat verband hou met dié geweld te ondersoek. Volgens JP Smith, Kaapstad se burgemeesterskomiteelid vir veiligheid, doen owerhede alles in hul vermoë om die situasie te beredder nadat ŉ vredesbelofte wat voor verlede week deur die Wes-Kaapse regering en taxi-verenigings onderteken is, verbreek is. “Die afgelope paar dae het beamptes vyf inhegtenisnemings gemaak wat verband hou met dié geweld en talle vuurwapens is gevind.” Die Kaapse verkeersdiens het ook die afgelope week beslag gelê op 44 taxi’s wat onwettig bedryf word of die voorwaardes van hul bedryfspermitte oortree het. Dié syfer is egter laer as gewoonlik, aangesien baie taxi-operateurs hul dienste tydelik opgeskort het. Desnieteenstaande het die polisie die afgelope jaar op 6 688 openbare vervoermiddels, waar onder minibustaxi’s, beslag gelê. “Maandagaand het metropolisiebeamptes en ander wetstoepassers busse begelei om te verseker dat pendelaars veilig tuis kom. Owerhede sal voortgaan om hulp aan pendelaars te verleen,” het Smith gesê. “Die Stad Kaapstad doen egter ŉ beroep op mededingende taxi-verenigings om ŉ volhoubare oplossing vir hul verskille te vind wat reeds soveel tyd, geld en lewens gekos het.”